প্রকৃতপক্ষে উর্দু পাকিস্তানের কোন প্রাদেশিক ভাষা ছিল না। তৎকালীন পশ্চিম পাকিস্তানের কোন প্রদেশেই উর্দুর ব্যবহার হত না। পশ্চিম পাকিস্তানের প্রদেশগুলোতে নিজস্ব ভাষা প্রচলিত ছিল। জাতি হিসেবে ঐক্যবদ্ধ থাকবার প্রয়োজনীয়তার উপর গুরুত্ব দিয়ে কোন নির্দিষ্ট প্রাদেশিক ভাষার স্থলে উর্দুকে রাষ্ট্রভাষা করবার কথা কায়েদে আযম ভেবেছিলেন। রাষ্ট্রভাষা আন্দোলনের সাথে জড়িত অনেকেই পরবর্তীকালে দাবি করেছেন কায়েদে আযমের ভাষণের একটি কথিত উক্তি Urdu and Urdu shall be the state language of Pakistan. উচ্চারণ করার সময় তারা নাকি No No বলে প্রতিবাদ জানিয়েছিলেন। এটা একটা স্রেফ মিথ্যাচার এবং গালগল্প মাত্র। তাঁরা মনে করেছিলেন মিথ্যা বলে তাঁরা গৌরবের অধিকারী হবেন। এটাকেই বলা যায় ইতিহাসের চুরি। এই গৌরব দাবীকারীদের মধ্যে নাইমুদ্দীন, তোয়াহা, আজিজ আহমেদ প্রমুখের কথা শুনেছি।